A BIZOTTSÁG HATÁROZATA
(2008. március 13.)
a harmadik országok által a 96/23/EK tanácsi irányelvvel összhangban benyújtott szermaradék-megfigyelési tervek jóváhagyásáról szóló 2004/432/EK határozat módosításáról
(az értesítés a C(2008) 932. számú dokumentummal történt)
(EGT-vonatkozású szöveg)
(2008/222/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes élő állatokban és állati termékekben lévő anyagok és azok maradványainak ellenőrzésére szolgáló intézkedésekről, valamint a 85/358/EGK és 86/469/EGK irányelvek, továbbá a 89/187/EGK és 91/664/EGK határozatok hatályon kívül helyezéséről szóló, 1996. április 29-i 96/23/EK tanácsi irányelvre (1) és különösen annak 29. cikke (1) bekezdése negyedik albekezdésére,
mivel:
(1)
A 96/23/EK irányelv meghatározza a szóban forgó irányelv I. mellékletében felsorolt anyagok és szermaradék-csoportok megfigyelésére vonatkozó intézkedéseket. A 96/23/EK irányelv szerint a harmadik országok - melyekből a tagállamok az irányelv hatálya alá tartozó állatokat és állati eredetű elsődleges termékeket behozhatják - jegyzékére való felvételnek, illetve a jegyzéken való szerepeltetésnek az a feltétele, hogy az érintett harmadik országok tervet nyújtsanak be, mely tartalmazza a harmadik országok által az irányelvben említett szermaradék- és anyagcsoportok megfigyelése vonatkozásában kínált garanciákat.
(2)
A harmadik országok által a 96/23/EK tanácsi irányelvvel összhangban benyújtott szermaradék-megfigyelési tervek jóváhagyásáról szóló, 2004. április 29-i 2004/432/EK bizottsági határozat (2) felsorolja azon harmadik országokat, melyek benyújtották az irányelv által előírt garanciákat tartalmazó szermaradék-megfigyelési tervüket.
(3)
Brazília új szermaradék-megfigyelési tervet nyújtott be a mézre. A szóban forgó terv értékeléséből kitűnik, hogy az említett harmadik ország elegendő garanciát nyújt a szermaradék-megfigyelésre a méz tekintetében. Ezenkívül egy Brazíliában tett ellenőrző látogatás feltárta, hogy az illetékes hatóság jelentős haladást ért el a mézet illetően az átfogó szermaradék-megfigyelési terv végrehajtása terén, és hogy a szóban forgó harmadik ország mostanra megfelel a mézre vonatkozó közösségi előírásoknak. A 2004/432/EK határozat mellékletében szereplő jegyzékben a Brazíliára vonatkozó bejegyzések közé ezért fel kell venni a mézet.
(4)
A 2004/432/EK határozatot ezért ennek megfelelően módosítani kell.
(5)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2004/432/EK határozat mellékletének helyébe e határozat mellékletének szövege lép.
2. cikk
E határozat címzettjei a tagállamok.
Kelt Brüsszelben, 2008. március 13-án.